SALT BAE โรยเกลืออยู่ดีๆ เจอวิกฤติประเทศตุรกี
ย้อนกลับไป 2 ปีก่อน.. วิดีโอท่าโรยเกลือของ Salt Bae เป็นหนึ่งในไวรัลยอดฮิต  ฮิตจนเชนร้านสเต๊ก Nusr-Et Steakhouse ของ Salt Bae มีข่าวจะ IPO  แต่เรื่องดังกล่าวก็ยังไม่เกิดขึ้น แถมมีแนวโน้มที่จะไม่เกิดขึ้นไปอีกหลายปี  แล้วมันเกิดเรื่องอะไรขึ้น? ลงทุนแมนจะเล่าให้ฟัง
2 ก.ค. 2562

SALT BAE โรยเกลืออยู่ดีๆ เจอวิกฤติประเทศตุรกี / โดย ลงทุนแมน
ย้อนกลับไป 2 ปีก่อน..
วิดีโอท่าโรยเกลือของ Salt Bae เป็นหนึ่งในไวรัลยอดฮิต
ฮิตจนเชนร้านสเต๊ก Nusr-Et Steakhouse ของ Salt Bae มีข่าวจะ IPO
แต่เรื่องดังกล่าวก็ยังไม่เกิดขึ้น แถมมีแนวโน้มที่จะไม่เกิดขึ้นไปอีกหลายปี
แล้วมันเกิดเรื่องอะไรขึ้น?
ลงทุนแมนจะเล่าให้ฟัง
ก่อนอื่นเรามาดูภาพรวมธุรกิจร้านสเต๊กของ Salt Bae กันก่อน..
ปัจจุบัน Salt Bae มีร้านสเต๊ก High-end กว่า 15 แห่งทั้งในประเทศบ้านเกิดตุรกี, สหรัฐอเมริกา, สหรัฐอาหรับเอมิเรตส์ และอีกหลายประเทศทั่วโลก
โดยเบื้องหลังการขยายกิจการทั้งหมดนี้มาจากบริษัท Doğuş Holding ที่ร่วมลงทุนในเชนร้านอาหาร Salt Bae เมื่อไม่กี่ปีที่ผ่านมา..
บริษัท Doğuş Holding เป็นหนึ่งในบริษัทเอกชนยักษ์ใหญ่ในประเทศตุรกี มีพอร์ตการลงทุนกว่า 300 บริษัทใน 7 กลุ่มอุตสาหกรรม
อย่างไรก็ตาม ปัญหาทางเศรษฐกิจ และปัญหาการเมืองในประเทศตุรกี ทำให้หลายธุรกิจหยุดชะงัก
ประเทศตุรกีเป็นประเทศที่มีอัตราการเติบโตสูง และมีเงินเฟ้อสูงถึง 16%
อัตราดอกเบี้ยเงินฝากธนาคารจึงสูงตามอัตราเงินเฟ้อ หากเทียบกับประเทศอื่นๆ
ส่งผลให้การลงทุนส่วนใหญ่จะเป็นการก่อหนี้ในสกุลเงินต่างประเทศ
อย่างไรก็ตาม การเติบโตแบบก้าวกระโดดของประเทศตุรกีที่ผ่านมาไม่ค่อยมีความมั่นคง
เรามาดูเงินสำรองระหว่างประเทศ ต่อ หนี้สินต่างประเทศระยะสั้น
ประเทศไทย 3.42 เท่า
ประเทศอินโดนีเซีย 2.53 เท่า
ในขณะที่ ประเทศตุรกีอยู่ที่ 0.71 เท่า
แสดงให้เห็นว่า เสถียรภาพทางการเงินของประเทศตุรกีค่อนข้างอ่อนแอ
เมื่อรวมกับการถูกสหรัฐอเมริกาปรับขึ้นภาษีส่งออกสำคัญ
ความเชื่อมั่นจากนักลงทุนในประเทศตุรกีหายไป
และผลกระทบโดยตรงจากเรื่องนี้ก็คือ 
เม็ดเงินลงทุนจากต่างประเทศที่ไหลออกไป ส่งผลให้ค่าเงินลีราตุรกี (TRY) อ่อนลง
เรามาดูค่าเงินตุรกีเมื่อเทียบกับสกุลเงินต่างๆ ในช่วง 5 ปีที่ผ่านมา
มูลค่า ลีราตุรกี ต่อ ดอลลาร์สหรัฐ ลดลง 64%
มูลค่า ลีราตุรกี ต่อ ยูโร ลดลง 56%
มูลค่า ลีราตุรกี ต่อ บาท ลดลง 65%
เรื่องนี้จึงส่งผลให้ เงินกู้ยืมจากต่างประเทศมีมูลค่าเพิ่มขึ้นเป็นเท่าตัว
คล้ายๆ กับวิกฤติต้มยำกุ้งในประเทศไทย เมื่อ 22 ปีก่อน..
เรามาดูสถานะทางการเงินของบริษัท Doğuş Holding
ปี 2017 หนี้สิน 1.6 แสนล้านบาท ส่วนของผู้ถือหุ้น 0.3 แสนล้านบาท
ปี 2018 หนี้สิน 1.9 แสนล้านบาท ส่วนของผู้ถือหุ้น 0.2 แสนล้านบาท
บริษัท Doğuş Holding มีอัตราส่วนหนี้ต่อทุนสูงถึง 9.5 เท่า ซึ่งสูงกว่าปกติมาก
แล้วผลประกอบการบริษัท Doğuş Holding เป็นอย่างไร?
ปี 2017 รายได้ 1.1 แสนล้านบาท ดอกเบี้ยเงินกู้ 2.0 หมื่นล้านบาท คิดเป็น 18% ของรายได้
ปี 2018 รายได้ 1.0 แสนล้านบาท ดอกเบี้ยเงินกู้ 3.2 หมื่นล้านบาท คิดเป็น 32% ของรายได้
 
ส่งผลให้ปีล่าสุด ปี 2018 บริษัทขาดทุนกว่า 1.6 หมื่นล้านบาท..
พอเรื่องเป็นแบบนี้ จึงทำให้บริษัทต้องปรับโครงสร้างหนี้สิน และชะลอการลงทุน
เชนร้านอาหารของ Salt Bae ที่อยู่ในเครือก็ได้รับผลกระทบไปเต็มๆ ทำให้ต้องเลื่อนการ IPO ออกไป
น่าติดตามว่าเรื่องนี้จะจบลงอย่างไร แต่จากปัญหาที่เกิดขึ้น เรื่องดีในเรื่องร้ายนี้ก็คือ ตอนนี้ถ้าใครไปเที่ยวตุรกี จะพบว่าสินค้าในประเทศนี้ราคาถูกมาก..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-Bloomberg
-Reports, Financial Reports and Doğuş Holding A.Ş. Rating Reports 2018